আসন্ন পঞ্চায়েত নির্বাচন ঘিরে প্রতিদিনই শাসক-বিরোধী রাজনৈতিক তরজা বাড়ছে। মনোনয়ন পত্র জমা দেওয়া নিয়ে অশান্তির জল গড়িয়েছে সুপ্রিম কোর্ট পর্যন্ত। বৃহস্পতিবার কলকাতা হাইকোর্ট ১৬ এপ্রিল পর্যন্ত নির্বাচনের সমস্ত প্রক্রিয়া স্থগিতাদেশ দেয়। শুক্রবার এই নির্দেশকে চ্যালেঞ্জ করা হলেও এর নিষ্পত্তি হয়নি আদালতে।

এই বিষয়ে অন্যান্য খবর

শুক্রবারেও ঝুলে রইল পঞ্চায়েত মামলা, নির্বাচন কমিশনও লেজ ধরল তৃণমূলের


কিন্তু এরই মধ্যে ভিন্ন ছবি দেখা গেল পূর্ব মেদিনীপুরের মহিষাদলে। শুক্রবার সকালে মহিষাদল রাজ হাইস্কুলে প্রায় দেড়শ’ জন সরকারি কর্মীদের ভোটের প্রশিক্ষণ দেওয়া হয়।
জানা গিয়েছে, এই প্রশিক্ষণ শিবির চলবে আগামী শনিবার পর্যন্ত। প্রশিক্ষণ শিবিরে যোগ দেওয়া দুই কর্মী শুভঙ্কর দাস ও সৌরভ ভূঁইয়া জানান, স্থগিতাদেশের কথা তাঁদের জানা রয়েছে। কিন্তু তাঁদের সকলকে চিঠি দিয়ে প্রশিক্ষণ শিবিরে যোগ দেওয়ার কথা বলা হয়েছিল। সেই নির্দেশ মোতাবেকই তাঁরা এসে প্রশিক্ষণ নিচ্ছেন।
দেখুন ভিডিও—
 

অন্যদিকে এই প্রসঙ্গে জেলাশাসক রশ্মি কমল জানান, ‘‘প্রশিক্ষণ শিবির করা নিয়ে কোনও বিধিনিষেধ নেই।’’
তবে হাইকোর্ট যেখানে পঞ্চায়েত নির্বাচনের প্রক্রিয়ার উপরই স্থগিতাদেশ দিয়েছে, তার পরেও কী করে ভোট কর্মীদের নিয়ে প্রশিক্ষণ শিবির চলতে পারে তা নিয়ে প্রশ্ন উঠেছে রাজনৈতিক মহল থেকে ভোট কর্মীদের মধ্যেও।